ดอลล์ปรับตัวไร้ทิศทาง ขณะตลาดเริ่มคลายกังวลตัวเลขศก.สหรัฐ
ดอลลาร์สหรัฐปรับตัวขึ้นเมื่อเทียบยูโรและเยน แต่ปรับตัวขึ้นลงแตกต่างกันเมื่อเทียบกับสกุลเงินหลักอื่นๆเมื่อคืนนี้ (6 เม.ย.) ขณะที่นักลงทุนเริ่มคลายกังวลเกี่ยวกับตัวเลขจ้างงานนอกภาคเกษตรของสหรัฐที่ออกมาต่ำกว่าคาด
7 เม.ย. 2558

สำนักข่าวอินโฟเควสท์รายงานว่า ดอลลาร์สหรัฐปรับตัวขึ้นเมื่อเทียบยูโรและเยน แต่ปรับตัวขึ้นลงแตกต่างกันเมื่อเทียบกับสกุลเงินหลักอื่นๆเมื่อคืนนี้ (6 เม.ย.) ขณะที่นักลงทุนเริ่มคลายกังวลเกี่ยวกับตัวเลขจ้างงานนอกภาคเกษตรของสหรัฐที่ออกมาต่ำกว่าคาด
ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0979 ดอลลาร์สหรัฐ จาก 1.0976 ดอลลาร์สหรัฐ ขณะที่เงินปอนด์เพิ่มขึ้นที่ 1.4924 ดอลลาร์สหรัฐ จากระดับ 1.4912 ดอลลาร์สหรัฐ, ค่าเงินดอลลาร์สหรัฐปรับขึ้นเทียบกับสกุลเงินเยนที่ 119.34 เยน เทียบกับระดับ 118.98 เยน และเพิ่มขึ้นเมื่อเทียบกับฟรังก์สวิสที่ระดับ 0.9556 ฟรังก์ จาก 0.9532 ฟรังก์ และค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7626 ดอลลาร์สหรัฐ จากระดับ 0.7638 ดอลลาร์
ดอลลาร์ปรับตัวไร้ทิศทาง ขณะที่นักลงทุนมองว่าสัญญาณชี้วัดในช่วงที่ผ่านมาเกี่ยวกับภาวะชะลอตัวของเศรษฐกิจสหรัฐอาจเป็นไปในระยะชั่วคราว ขณะที่กระทรวงแรงงานสหรัฐรายงานเมื่อวันศุกร์ที่ผ่านมาว่า ตัวเลขการจ้างงานนอกภาคเกษตรในเดือนมี.ค.เพิ่มขึ้นเพียง 126,000 ตำแหน่ง ซึ่งเป็นระดับต่ำที่สุดนับตั้งแต่เดือนธ.ค.2556 จากระดับ 264,000 ตำแหน่งในเดือนก.พ. ขณะที่อัตราการว่างงานทรงตัวที่ระดับ 5.5% ในเดือนมี.ค.
ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 248,000 ตำแหน่งในเดือนมี.ค. และอัตราการว่างงานจะอยู่ที่ 5.5% ด้านนายวิลเลียม ดัดลีย์ ประธานธนาคารกลางสหรัฐ (FED) สาขานิวยอร์ก กล่าวเมื่อวานนี้ว่า เฟดจะจับตาดูจับตาดูข้อมูลหลังจากนี้เพิ่มเติม เพื่อประเมินว่าตัวเลขจ้างงานเดือนมี.ค.เป็นสัญญาณบ่งชี้ประการหนึ่งเกี่ยวกับภาวะอ่อนแอทางเศรษฐกิจที่รุนแรงขึ้นหรือไม่